Source: https://m.romanialibera.ro/social/libertatea-mai-importanta-decat-viata-suspectii-de-coronavirus-pot-iesi-pe-strazi-827273
Timestamp: 2020-08-11 18:32:08+00:00
Document Index: 700274

Matched Legal Cases: ['CCR ', 'CCR ', 'CCR ', 'CCR ', 'Articolul 25', 'Articolul 8', 'CCR ', 'ccr ']

Libertatea, mai importantă decât viața. Suspecții de coronavirus pot ieși pe străzi | Romania Libera
Centrul Vechi (Foto: Inquam Photos)
Autoritățile române nu mai au dreptul să-i rețină în izolare pe suspecții de coronavirus, întrucât CCR a decis că această reținere încalcă drepturile democratice.
În ultimul week-end, în numai 24 de ore, 65 dintre cele aproape 100 de persoane suspecte de coronavirus care erau internate în centrul de carantină al Primăriei Capitalei au plecat spre casele lor, nesupravegheate. Inițiative similare, chiar dacă nu sunt făcute publice, se produs sau se pot produce în toate județele României.
La această situație s-a ajuns ca efect al uneia dintre cele mai controversate decizii ale Curții Constituționale a României (CCR), decizie care anulează “unele măsuri aferente instituirii carantinei”, așa cum fuseseră ele reglementate prin Ordonanța de Urgență 11 / 2020 a guvernului Orban.
OUG 11 a fost emisă la data de 11 februarie 2020 și a fost publicată în Monitorul Oficial în aceeași zi, fiind deci în vigoare de aproape cinci luni. Avocatul Poporului a reclamat la CCR o excepție de neconstituționalitate legată, pe de o parte, de această OUG, iar pe de altă parte, de Legea 95/2006 privind reforma în domeniul sănătății.
Iar CCR a dat dreptate Avocatului Poporului. Reclamația admisă de CCR se referă la Articolul 25 din Legea nr. 95/2006, care spune următoarele: "Măsurile privind prevenirea și gestionarea situațiilor de urgență generate de epidemii, precum și bolile transmisibile pentru care declararea, tratamentul sau internarea sunt obligatorii se stabilesc prin ordin al ministrului sănătății", precum și la Articolul 8 din OUG 11/2020, care spune că "în cazul epidemiilor/pandemiilor sau situațiilor de urgență de sănătate publică internaționale declarate de Organizația Mondială a Sănătății, dacă există un risc iminent pentru sănătatea publică, cu respectarea Regulamentului sanitar internațional (2005), la propunerea Grupului tehnic de experți ai Ministerului Sănătății, ministrul sănătății instituie carantina pentru persoanele care intră pe teritoriul României din zonele afectate, ca măsură de prevenire și limitare a îmbolnăvirilor".
La data de 25 iunie 2020, CCR a emis Decizia 458, care stabilește că aceste prevederi sunt neconstituționale.
Drept urmare, niciun cetățean român nu mai poate fi obligat să stea în carantină sau în izolare. Ultimele date înainte ca aceste persoane să înceapă să plece haotic pe străzi arătau că, la mijlocul zilei de vineri, 3 iulie, pe teritoriul României erau în carantină instituționalizată 741 de persoane, iar alte 58.991 de persoane erau în izolare la domiciliu, sub monitorizare medicală.
#ccr #avocatul poporului #carantina #izolare #coronavirus #lazi #covid 19 #covid-19